Astrup Fearnley Museet for Moderne Kunst
Astrup Fearnley Museet for Moderne Kunst er et kunstmuseum i Oslo, oprettet og bekostet af fonde og stiftelser med tilknytning til skibsrederdynastierne Astrup og Fearnley. Museet åbnede i 1993 i en bygning af LPO arkitektkontor A/S og flyttede i 2012 til et nyt byggeri ved Oslos indre havn, tegnet af den italienske arkitekt Renzo Piano.
Samlingerne af moderne europæisk og amerikansk billedkunst har tyngdepunkter i Londonskolen med malere som Francis Bacon, Lucian Freud og R.B. Kitaj, tysk efterkrigstids- og samtidskunst med værker af bl.a. Anselm Kiefer (hovedværket The High Priestess/Zweistromland, 1986-89), Sigmar Polke og Gerhard Richter samt britisk kunst fra slutningen af 1900-tallet, repræsenteret af bl.a. Antony Gormley, Damien Hirst og Rachel Whiteread. Et centralt værk er også amerikaneren Jeff Koons' porcelænsskulptur Michael Jackson and Bubbles (1988). Den norske samling har værker af bl.a. Odd Nerdrum og Knut Rose. 